ผ่อน 0% ครองใจผู้ถือบัตร
ศูนย์วิจัยกสิกรไทย เปิดเผยผลสำรวจพฤติกรรมผู้ใช้บัตรเครดิตปลายปี 2561 พบว่าผู้ถือบัตรเครดิตมีแผนใช้จ่ายเป็นกรณีพิเศษรับช่วงวันหยุดยาวและเทศกาลปีใหม่ช่วงปลายปี
27 ธ.ค. 2561

ศูนย์วิจัยกสิกรไทย เปิดเผยผลสำรวจพฤติกรรมผู้ใช้บัตรเครดิตปลายปี 2561 พบว่าผู้ถือบัตรเครดิตมีแผนใช้จ่ายเป็นกรณีพิเศษรับช่วงวันหยุดยาวและเทศกาลปีใหม่ช่วงปลายปี โดยวางแผนการใช้จ่ายผ่านบัตรเครดิตของตนสูงกว่าปกติประมาณ 1.8-2.5 เท่า โดยวางแผนใช้จ่ายผ่านบัตรเครดิต 3 อันดับแรก ได้แก่ การรับประทานอาหารนอกบ้าน 30.6% ซื้อของขวัญปีใหม่ 30.4% ท่องเที่ยวในประเทศ 27.9% และอื่นๆ 11.1%
โดยผู้ประกอบการธุรกิจบัตรเครดิตช่วงโค้งสุดท้ายยังคงอยู่ที่การเร่งออกแคมเปญและโปรโมชั่นพิเศษของผู้ประกอบการที่เป็นธนาคารพาณิชย์และนันแบงก์ กับร้านค้าและร้านอาหารต่างๆ เพื่อกระตุ้นยอดการใช้จ่ายผ่านบัตรเครดิต ทำให้ยอดใช้จ่ายเติบโต 12% ในปี 2561 เร่งขึ้นจาก 6% ในปี 2560 ขณะที่ยอดคงค้างสินเชื่อทั้งระบบอาจเติบโตต่อเนื่องที่ประมาณ 7% แม้แรงหนุนจากมาตรการช็อปช่วยชาติในช่วงปลายปี 2561 จะมีรายละเอียดของมาตรการที่แตกต่างไปจากช่วง 2 ปีก่อนก็ตาม
ทั้งนี้ จากแคมเปญการตลาดที่เข้มข้นและกลยุทธ์การจูงใจของผู้ประกอบการ มีความสอดคล้องกับผลสำรวจผู้ใช้บัตรเครดิต สะท้อนว่า แคมเปญโดนใจผู้ใช้บัตรเครดิตยังคงไม่เปลี่ยนแปลงเมื่อเทียบกับผลสำรวจเมื่อปีก่อนหน้า โดย “โปรโมชั่นดอกเบี้ย 0%” ยังคงเป็นแคมเปญโดนใจอันดับที่ 1 ของผู้ถือบัตรเครดิตอย่างต่อเนื่อง ซึ่งผลสำรวจล่าสุดมีสัดส่วนขยับขึ้นมาที่ 41.4% จาก 27.7% ในผลสำรวจปีก่อน ขณะที่ “แคมเปญแลกคะแนนสะสม” เพื่อรับของรางวัลหรือส่วนลดร้านค้า และ “แคมเปญเครดิตเงินคืน” มีสัดส่วนใกล้เคียงกันที่ประมาณ 21.7% และ 21.4% ตามลำดับ




นอกจากนี้ ในปี 2562 โจทย์ท้าท้ายสำคัญที่รออยู่ของภาพรวมสินเชื่อรายย่อยเกือบทุกประเภท น่าจะเป็นเรื่องความกังวลต่อสถานการณ์หนี้ครัวเรือนและสถานการณ์เศรษฐกิจไทยในภาพรวม ซึ่งจะมีผลต่อเนื่องต่อบรรยากาศการจับจ่ายใช้สอยของประชาชน
แม้ผู้ถือบัตรเครดิตส่วนใหญ่ประมาณ 71.2% ในผลสำรวจพฤติกรรมผู้ใช้บัตรเครดิตโดยศูนย์วิจัยกสิกรไทย จะประเมินว่าแผนการใช้จ่ายผ่านบัตรเครดิตของตนในปี 2562 ไม่น้อยลงไปกว่ายอดการใช้จ่ายผ่านบัตรในปี 2561 โดยผู้ถือบัตรเครดิตที่มีแผนใช้จ่ายเพิ่มขึ้น และเท่าเดิมมีสัดส่วนประมาณ 22.6% และ 48.6% ตามลำดับ
อย่างไรก็ตาม มุมมองอีกด้านหนึ่งจากผู้ถือบัตรเครดิตประมาณ 28.8% ของผู้ตอบแบบสอบถาม เริ่มสะท้อนภาพที่ระมัดระวังมากขึ้น โดยเหตุผลหลักๆ จะมาจากความกังวลต่อรายได้ในอนาคต (36.7%) ต้องการรัดเข็มขัด (23.5%) และมีภาระค่าใช้จ่ายอื่นๆ เพิ่มขึ้น (12.7%) ตามลำดับ
โดยสถานการณ์ที่ผู้บริโภคระมัดระวังการใช้จ่ายสอดคล้องกับมุมมองของศูนย์วิจัยกสิกรไทย ที่คาดว่า ยอดคงค้างสินเชื่อบัตรเครดิตของธนาคารพาณิชย์ในปี 2562 อาจจะเติบโตในลักษณะประคองตัวที่ประมาณ 7% ใกล้เคียงกับปี 2561 (กรอบคาดการณ์ 6-8.5%) ขณะที่ ปริมาณการใช้จ่ายผ่านบัตรเครดิตอาจเติบโตประมาณ 8% (กรอบคาดการณ์ 7.5-10%) โดยจะยังคงเห็นกลยุทธ์การแข่งแคมเปญ/โปรโมชั่น ทั้งเพื่อขยายฐานลูกค้า เพิ่มความประทับใจในการใช้งานผ่านบัตรเครดิต ตลอดจนกระตุ้นยอดใช้จ่ายผ่านบัตร และการใช้วงเงินในบัตรเครดิตอย่างเข้มข้น